

K. Valdemāra iela 10/12, Rīga, LV-1473, tālr. 67335388, e-pasts pasts@jc.gov.lv, www.jc.gov.lv

|  |  |
| --- | --- |
| 22.08.2024.Rīgā | Nr. 36-NOT |

**Mācību kursa “Valsts aizsardzības mācība” izglītojamo mācību snieguma vērtēšanas kārtība**

*Izdoti saskaņā ar Valsts pārvaldes iekārtas likuma*

*72. panta pirmās daļas 1. punktu un*

*Ministru kabineta 2019. gada 3. septembra noteikumu Nr. 416*

*“Noteikumi par valsts vispārējās vidējās izglītības standartu un*

*vispārējās vidējās izglītības programmu paraugiem”*

*10.1pielikuma 3. punktu*

**1. Vispārīgie jautājumi**

1. Mācību kursa “Valsts aizsardzības mācība” izglītojamo mācību snieguma vērtēšanas kārtība (turpmāk – vērtēšanas kārtība) nosaka izglītojamo mācību snieguma vērtēšanas procesu mācību kursā “Valsts aizsardzības mācība” (turpmāk – VAM) vispārējās un profesionālās izglītības iestādēs.
2. Jaunsardzes centrs (turpmāk – Centrs) VAM temata, mācību gada un kursa noslēguma vērtēšanai piemēro šajos noteikumos noteikto vērtējumu “daļēji apguvis” un “apguvis” vērtēšanas kārtību.
3. Vērtēšanas kārtību jāievēro izglītības iestādēm, kurās tiek īstenots VAM, Centra jaunsargu instruktoriem (turpmāk – instruktors) un izglītojamiem. Instruktors ir atbildīgs par šajā kārtībā minēto prasību ievērošanu.
4. Vērtēšanas kārtība nosaka vienotu VAM vērtēšanu un veicina izglītojamo un instruktoru, kā arī citu personu izpratni par to.
5. Ar vērtēšanas kārtību instruktors iepazīstina izglītojamo un izglītojamā likumiskos pārstāvjus (turpmāk – vecākus) katra mācību gada sākumā, elektroniski nosūtot to izglītības iestādes skolvadības sistēmā (turpmāk – skolvadības sistēma). Vērtēšanas kārtība pieejama arī Centra tīmekļa vietnē [www.jc.gov.lv](http://www.jc.gov.lv), sadaļā “VAM”.
6. Attiecīgās Centra Novada pārvaldes nodaļas vadītājs iepazīstina instruktorus un izglītības iestādes ar vērtēšanas kārtību.

**2. Mācību sasniegumu vērtēšanas plānošana**

1. Katra mācību gada sākumā instruktors iepazīstina izglītojamos un vecākus ar VAM vērtēšanas plānu, kas ietver summatīvo pārbaudes darbu (turpmāk – pārbaudes darbs) skaitu, katram darbam piešķirto svaru un vērtējuma iegūšanas nosacījumus. Informāciju vecākiem instruktors nosūta skolvadības sistēmā ne vēlāk kā līdz katra mācību gada 10. oktobrim.
2. Instruktors, ievērojot valsts vispārējās vidējās un profesionālās vidējās izglītības standartā noteikto, īsteno šādus vērtēšanas veidus:
	1. formatīvā vērtēšana – ikdienas mācību procesa vērtēšana, nodrošinot izglītojamam un instruktoram atgriezenisko saiti par izglītojamā tā brīža sniegumu pret plānotajiem sasniedzamajiem rezultātiem un sniedzot nepieciešamo atbalstu mācību procesā;
	2. summatīvā vērtēšana – izglītojamā mācīšanās rezultātu novērtēšana un dokumentēšana mācīšanās posma nobeigumā (piemēram, temata, mācību gada, mācību kursa noslēgumā).
3. Pirms katras plānotās summatīvās vērtēšanas instruktors informē izglītojamos par sasniedzamo rezultātu un vērtēšanas kritērijiem.
4. Summatīvo vērtējumu skaits mācību gadā atbilst VAM kursā apgūstamo tematu skaitam.

**3. Mācību snieguma vērtējumu atainošana un vērtēšanas organizēšana**

1. Vērtējums ataino izglītojamo sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā,), ikviena izglītojamā sniegumam piemērojot līdzvērtīgus nosacījumus un vienādus kritērijus.
2. Izglītojamam, kas apgūst kursu pēc individuāla apguves plāna, summatīvā vērtēšana tiek īstenota atbilstoši individuālajā apguves plānā noteiktajiem sasniedzamajiem rezultātiem.
3. Formatīvie vērtējumi par būtiskiem izglītojamā sasniedzamajiem rezultātiem tiek fiksēti skolvadības sistēmā. Tos instruktors izmanto, plānojot mācīšanu, savukārt izglītojamie, plānojot savu mācīšanos. Formatīvie vērtējumi neietekmē vērtējumu mācību gada beigās. Formatīvos vērtējumus ataino ar vērtējumu ieskaitīts/neieskaitīts.
4. Izglītojamajam temata summatīvie vērtēšanas darbi ir obligāti, izņemot vērtēšanas kārtības 18. punktā noteikto gadījumu. Ja izglītojamais nepiedalās stundā, kad tiek īstenots temata summatīvā vērtēšana, instruktors fiksē skolvadības sistēmā izglītojamā stundas kavējumu ar apzīmējumu “n” un veicamā summatīvā vērtēšanas darba neizpildi ar apzīmējumu “nv”.
5. Summatīvo vērtējumu izsaka apguves līmeņos: apguvis, daļēji apguvis, nav apguvis, atbilstoši pielikumam. Iegūto summatīvo vērtējumu instruktors fiksē skolvadības sistēmā ar šādiem apzīmējumiem: apguvis “AP”, daļēji apguvis “DA”, nav apguvis “NA”.

*(Grozīts ar Jaunsardzes centra 08.04.2025. noteikumiem Nr.2-NOT)*

1. Instruktors summatīvā vērtēšanas darbā izglītojamajam nodrošina iespēju demonstrēt sniegumu visos apguves līmeņos.
2. Instruktors skolvadības sistēmā veic ierakstu nav vērtējums, ko apzīmē ar “nv”, ja izglītojamais:

17.1. nav piedalījies mācību stundā, kurā tika īstenots summatīvais pārbaudes darbs (apzīmējums – “n/nv”);

17.2. noteiktajā laikā nav iesniedzis temata nobeiguma darbu; temata nobeiguma darbu nav veicis patstāvīgi, piemēram, ir iesniedzis cita autora darbu vai tā daļu (plaģiātu), vai izmantojis mākslīgo intelektu, vai citu neatļautu programmatūru / palīglīdzekļus;

17.3. temata nobeiguma darbā ir izmantojis cilvēka cieņu aizskarošu saturu vai izteikumus.

1. Ja izglītojamais summatīvajā pārbaudes darbā nav piedalījies attaisnojošu iemeslu dēļ, instruktors nosaka jaunu pārbaudes darba veikšanas termiņu pēc izglītojamā atgriešanās izglītības iestādē, ievērojot, ka pārbaudes darba izpildes noteiktais termiņš nedrīkst būt mazāks kā divas mācību nedēļas pēc izglītojamam nodrošinātas iespējas saņemt konsultācijas mācību satura apguvei.
2. Ja izglītojamais attaisnojošu iemeslu dēļ nav piedalījies vairākos summatīvajos pārbaudes darbos, instruktors, saskaņojot ar Centra Novada pārvaldes nodaļas vadītāju, veido kombinētu pārbaudes darbu par vairākiem tematiem, pielāgojot šī darba svaru.
3. Summatīvā pārbaudes darba izpildes laikā pie izglītojamā nedrīkst atrasties jebkāda veida elektroniskās saziņas līdzekļi (piemēram, mobilais tālrunis, iPad, viedpulkstenis, austiņas u.c.), izņemot gadījumus, kad tas nepieciešams darba veikšanai un to nosaka instruktors.
4. Instruktors var izmantot iegūtos mācīšanās pierādījumus un atbrīvot izglītojamo no summatīvā darba vai darba daļas izpildes sakarā ar izglītojamā piedalīšanos ārpusskolas pasākumos, kas saistīti ar VAM un nodrošina mācību kursā paredzēto sasniedzamo rezultātu apguvi.
5. Vērtējumu “nav apguvis” kursa noslēgumā piemēro, ja izglītojamais nav ieguvis kursā vismaz astoņus vērtējumus kursa programmā noteiktajos moduļos un apakšmoduļos.

**4.** **Mācību snieguma vērtējumu paziņošana**

1. Ierakstus par mācību stundu un mājas darbu skolvadības sistēmā instruktors veic par katru dienu līdz plkst. 17.00, izglītojamo saņemtos formatīvos vērtējumus fiksē ne vēlāk kā triju darba dienu laikā, bet summatīvos vērtējumus – ne vēlāk kā septiņas darba dienas pēc summatīvā darba iesniegšanas.
2. Summatīvie darbi tiek analizēti un saglabāti pie instruktora līdz mācību gada beigām. Pēc izglītojamā vai vecāka lūguma instruktors nodrošina iespēju iepazīties ar attiecīgā izglītojamā veikto summatīvo darbu.

**5. Mācību snieguma vērtējumu pārskatīšana**

1. Izglītojamajam ir tiesības trīs darba dienu laikā pēc summatīvā pārbaudes darba vērtējuma paziņošanas rakstveidā vai mutiski saņemt instruktora individuālu skaidrojumu par darba vērtējumu.
2. Ja radušās nesaskaņas par izglītojamā summatīvo vērtējumu, pēc vecāku vai pilngadīga izglītojamā rakstiska iesnieguma Centra Novada pārvaldes vadītājs pieņem lēmumu par vērtējuma apstiprināšanu vai pārskatīšanu.
3. Ja mācību gada noslēgumā summatīvais vērtējums izšķiras, instruktors piedāvā izglītojamam iespēju demonstrēt sniegumu, veicot kombinētu pārbaudes darbu. Par pārbaudes darba laiku izglītojamo informē ne vēlāk kā piecas dienas pirms darba norises.
4. Ja mācību gada noslēgumā izglītojamais izsaka vēlēšanos uzlabot summatīvo vērtējumu, instruktors piedāvā kombinētu pārbaudes darbu, kas ietver būtiskāko mācību gada sasniedzamo rezultātu pārbaudi mācību kursā. Šajā darbā iegūtā vērtējuma svars ir 70 % pret iepriekš iegūto vērtējumu gadā.

**6. Noslēguma jautājums**

1. Vērtēšanas kārtība stājas spēkā 2024. gada 1. septembrī.

Noteikumi saskaņoti ar Aizsardzības ministriju 2025. gada 3. marta, atzinuma Nr. 3/2.1-1/116.

Direktors

pulkvedis Aivis Mirbahs

Linda Sīpola, 67335374

linda.sipola@jc.gov.lv

Pielikums

Jaunsardzes centra

\_\_.\_\_.2025.

noteikumiem Nr.\_-NOT

**Snieguma līmeņu apraksts VAM izglītojamo mācību sasniegumu vērtēšanai**

|  |  |  |  |  |
| --- | --- | --- | --- | --- |
|  | Kritērijs | Nav apguvis (NA) | Daļēji apguvis (DA) | Apguvis (AP) |
| 11. | Demonstrēto zināšanu, izpratnes, pamatprasmju apjoms un kvalitāte | Izglītojamā sniegums (demonstrētās zināšanas, izpratne, pamatprasmes) liecina, ka plānotais sasniedzamais rezultāts nav sasniegts | Izglītojamā sniegums (demonstrētās zināšanas, izpratne, pamatprasmes) liecina, ka plānotais sasniedzamais rezultāts sasniegts daļēji un tas nav noturīgs | Izglītojamā sniegums (demonstrētās zināšanas, izpratne, pamatprasmes) liecina, ka plānotais sasniedzamais rezultāts sasniegts pilnībā un tas ir noturīgs |
| 22. | Atbalsta nepieciešamība | Izglītojamam nepieciešams atbalsts un regulāri pedagoga apstiprinājumi uzdevuma izpildei | Izglītojamam dažkārt nepieciešams pamudinājums, lai sekotu uzdevuma izpildei | Izglītojamais uzdevumu izpilda patstāvīgi |
| 33. | Spēja lietot apgūto tipveida vai nepazīstamā situācijā | Izglītojamais demonstrē sniegumu ar atbalstu zināmā tipveida situācijā | Izglītojamais demonstrē sniegumu pārsvarā patstāvīgi tipveida situācijā, atsevišķā gadījumā – arī mazāk zināmā situācijā, ja nepieciešams, izmanto atbalsta materiālus | Izglītojamais demonstrē sniegumu gan zināmā tipveida situācijā, gan nepazīstamā situācijā |

Linda Sīpola, 67335374

linda.sipola@jc.gov.lv